Avstraliyaning G‘arbiy Avstraliya shtatida oltin izlovchi qiymati 100 ming dollar turuvchi oltin yombi topib oldi, deb yozadi West Australian gazetasi. Gazetaning yozishicha, u sho‘r ko‘llar atrofida metallodetektor yordamida og‘irligi 1,4 kilogrammli oltin yombi topib olgan. U yombini Finders Keepers Gold Prospecting magaziniga olib kelgan. Magazin egasining aytishicha, bunday yombi 100 ming dollarga baholanadi. Uning qo‘shimcha qilishicha, bunga o‘xshash yombilar odatda og‘ir texnika yordamida topiladi.